פלורידה

פלורידה (באנגלית: ) היא מדינה בדרום-מזרח ארצות הברית. פלורידה היא המדינה השלישית במספר תושביה בארצות הברית (אחרי קליפורניה וטקסס). העיר הגדולה במדינה היא ג'קסונוויל, והמטרופולין הגדולה ביותר, המונה למעלה מ-6 מיליון נפש, היא זו שסביב העיר מיאמי.
פלורידה גובלת בג'ורג'יה בצפון, באוקיינוס האטלנטי במזרח, במצר פלורידה בדרום, במפרץ מקסיקו במערב ובאלבמה בצפון מערב.

 אטימולוגיה 
הספרדים הגיעו לחופי פלורידה במאה השש-עשרה בעונת הפריחה של האקלים המקומי ומשום כך קראו לאזור לה טיירה פלורידה (בספרדית: La Tierra Florida, "הארץ הפרחונית") והכינוי התקצר לפלורידה (בספרדית: Florida, "פרחונית").

 היסטוריה 
עדויות ארכאולוגיות מעידות על כך שפלורידה הייתה מיושבת על ידי אינדיאנים קודם לגילוייה על ידי מגלה הארצות הספרדי, חואן פונסה דה ליאון, באפריל 1513.

במהלך השנים שלאחר הגילוי הקימו הן הצרפתים והן הספרדים מושבות באזור. אולם בלא הצלחה מרובה. בחוזה פריז, שסיים את מלחמת שבע השנים קיבלה בריטניה את פלורידה אך בתום מלחמת העצמאות האמריקאית נתנה את המושבה לספרד. בהסכם אדמס-אוניס משנת 1819 החכירו הספרדים את המדינה לארצות הברית בתמורה לוויתורה של ארצות הברית על דרישותיה בטקסס.
ב-3 במרץ 1845 הפכה פלורידה למדינה ה-27 במדינות ארצות הברית.

ב-10 בינואר 1861, שלושה חודשים לפני תחילת מלחמת האזרחים, פרשה פלורידה מהאיחוד ועשרה ימים לאחר מכן הייתה מהמדינות המייסדות של הקונפדרציה. ברם, שיעורי ההשתתפות של תושבי פלורידה במלחמה היה זעום.

עד אמצע המאה ה-20, הייתה פלורידה המדינה הכי פחות מאוכלסת מבין מדינות הדרום. בשנת 1900 גרו בה רק כ-528,000 בני אדם, מתוכם כמעט 44% היו אפרו-אמריקאים. אלימות גזענית וחיפוש אחר הזדמנויות טובות יותר גרמו למספר שיא של שחורים לעזוב את דרום ארצות הברית בהגירה הגדולה לעבר הצפון והמערב התיכון. ארבעים אלף שחורים, שהיוו חמישית מהאוכלוסייה בשנת 1900, עזבו את המדינה.

בשנות ה-20 של המאה ה-20 חלה עלייה חדה בתיירות הנכנסת לפלורידה, אשר גרמה לפיתוח של אזורי תיירות ונופש. העלייה נבלמה בעקבות שני הוריקנים ב-1926 וב-1928, ולאחר המשבר הכלכלי העולמי של 1929 נדרשו לפלורידה כ-10–15 שנה להשתקם מהמשבר.

בעקבות מלחמת העולם השנייה, הגיע לפלורידה גל גדול של מהגרים, אשר בחרו להתיישב בה בשל יוקר המחיה הנמוך, הצמיחה הכלכלית ומזג האוויר הנוח. כיום היא המדינה השנייה בגודלה בדרום ארצות הברית (אחרי טקסס) והמדינה השלישית בגודל אוכלוסייתה בארצות הברית כולה.

 ממשל ופוליטיקה 
פלורידה מחולקת ל-67 מחוזות. בית המחוקקים של פלורידה מורכב מסנאט בן 40 חברים, ומבית נבחרים בן 120 חברים. המושל הנוכחי של פלורידה הוא רון דה-סנטיס מהמפלגה הרפובליקנית, וחברי הסנאט המייצגים את המדינה הם: מרקו רוביו וריק סקוט הרפובליקנים.

בית המשפט העליון בפלורידה מורכב מנשיא ושישה שופטים. על פי חוקת פלורידה אזרחי פלורידה יכולים לאסוף חתימות על מנת ליזום תיקונים לחוקה.

בין השנים 1988 ל-2007, היו 800 הרשעות בשחיתות פדרלית בפלורידה, יותר מכל מדינה אחרת.

פלורידה שולחת 29 נציגים לחבר האלקטורים, ולכן יש לה חשיבות רבה בבחירות לנשיאות ארצות הברית. פלורידה היא מדינה מתנדנדת ונחשבת לגדולה מבין מדינות אלו. בשל כך, המדינה המושכת תשומת לב רבה מצד המועמדים לנשיאות במהלך הקמפיינים שלהם טרם הבחירות. משנות השלושים ועד חלק ניכר משנות ה-60, פלורידה הייתה למעשה מדינה של מפלגה אחת אשר נשלטה על ידי דמוקרטים שמרנים לבנים, והם היו בעלי שליטה רבה בקונגרס. מאז שנות השבעים, המצביעים הלבנים השמרנים במדינה עברו במידה רבה מהמפלגה הדמוקרטית למפלגה הרפובליקנית. על אף שרוב המצביעים הרשומים בפלורידה הם דמוקרטים, היא המשיכה לתמוך במועמדים לנשיאות הרפובליקנים עד שנת 2004, למעט ב-1976 וב-1996, בחירות בהן המועמד הדמוקרטי היה ממדינות הדרום.

בבחירות לנשיאות ב-2008 וב-2012 ניצח ברק אובמה במדינה אף על פי שהוא נחשב למועמד ממדינות הצפון, הייתה זו הפעם הראשונה מאז 1944 שפלורידה מעניקה את מרב קולותיה למועמד ממדינות הצפון, תוך שהוא נתמך במיוחד על ידי בוחרים צעירים, עצמאים, מיעוטים וההיספנים.

מאז אמצע המאה העשרים נחשבה פלורידה למדינה אשר חוזה את תוצאות הבחירות, המועמדים שניצחו בסופו של דבר בבחירות ניצחו בפלורידה 15 פעמים מאז 1952, כמו כן, מלבד דונלד טראמפ ב-2020, כל מועמד שניצח בפלורידה מאז הבחירות לנשיאות ארצות הברית 1996 ניצח בבחירות עצמן.

 הבחירות לנשיאות בשנת 2000 
הבחירות לנשיאות ארצות הברית בשנת 2000 היו בסימן מאבק צמוד לאורך כל הדרך בין ג'ורג' ווקר בוש מהמפלגה הרפובליקנית לבין אל גור מהמפלגה הדמוקרטית. בבחירות אלו, לפלורידה הייתה משמעות גדולה ומסוקרת בבחירת הנשיא הנבחר.

בערב יום הבחירות, בין 19:50 ל-20:00 בערב, עם סגירת הקלפיות בפלורידה (הרפובליקנית בעיקרה), רשתות הטלוויזיה הכריזו שגור ניצח בפלורידה בהתבסס על סקרים. אולם בוש התחיל להוביל מוקדם בספירת הקולות, ובעשר בערב התקשורת טענה שאף אחד עוד לא ניצח שם. ב-2:30 בלילה, לאחר ש-85% מהקולות נספרו, בוש הוביל ב-100,000 קולות והוכרז שהוא ניצח שם ונבחר לנשיאות. לאחר שכל רשתות הטלוויזיה הכריזו על ניצחונו של בוש, שוחח גור עם בוש בטלפון, הודה בהפסדו ובירך את בוש על ניצחונו בבחירות.

בשלב זה של הלילה, רוב הקולות שעוד לא נספרו היו מטעם מחוזות דמוקרטיים וגור התחיל להוביל. ב-4:30 לפנות-בוקר, לאחר ספירת כל הקולות, ההפרש לטובת בוש הצטמצם ל-2,000 קולות בלבד. גור התקשר לבוש פעם נוספת, והודיע לו כי הוא מבטל את הודאתו בהפסד עקב הפער הצמוד. לאחר שיחת טלפון זו, שינו שוב רשתות הטלוויזיה את תחזיותיהן והודיעו כי הן מבטלות את ההכרזה על ניצחון בוש, ומכריזות על הבחירות כקרובות מדי כדי להכריז על מנצח.

התוצאה הצמודה בפלורידה דרשה ספירה חוזרת במכונה. עם השלמת הספירה, הוכרז כי בוש ניצח בהפרש של 300 קולות. לאחר ספירת קולות החיילים מעבר לים ההפרש עלה ל-900. רוב המחלוקת נגרמה בגלל התעקשותו של גור לספירה ביד בארבעה מחוזות, כפי שהחוק בפלורידה דורש. מערכת המשפט טענה שלאחר ב-14 בנובמבר לא יתקבלו עוד נתונים. בית המשפט בפלורידה הרחיב את מועד הגשת טופסי ההצבעה ל-26 בנובמבר. המדינה אימתה את ניצחונו של בוש בהפרש של 537 קולות. גור ערער על כך ובית המשפט העליון בפלורידה ציווה על ספירה חוזרת בעזרת מכונה. בית המשפט הפדרלי העליון עצר את הספירה החוזרת.

ב-12 בדצמבר, ברוב של שבעה שופטים לעומת שניים, הודיע בית המשפט שספירת הקולות החוזרת הייתה לא-חוקתית, וברוב של חמישה לעומת ארבעה שהקולות הנותרים לא תקפים. לאחר החלטה זו, הודה גור בהפסדו במסיבת עיתונאים מיוחדת, ולאחריה נשא הנשיא הנבחר בוש את נאום ניצחונו בבחירות, למעלה מחודש מיום ההצבעה. לאחר החלטה זו של בית המשפט, עלו טענות כי מהקולות שנספרו בספירה החוזרת מסתמן כי גור הוא המנצח בפלורידה, אך קולות אלו כבר לא היו רלוונטיים ובוש הושבע לנשיאות בינואר.

 חוקים 
בפלורידה עונש מוות קיים בחוק. אם אדם שביצע עבירה שתרמה ישירות למותו של אדם, אז הוא יואשם ברצח מדרגה ראשונה. שני העונשים היחידים העומדים לרשות החוק במדינה, הם מאסר עולם ועונש מוות. אם אדם מבצע עבירה, אך לא היה התורם הישיר למותו של הקורבן, אז הוא יואשם ברצח מדרגה שנייה.

 מיסוי 
פלורידה היא אחת משבע מדינות ארצות הברית בה אין מס הכנסה אישי. במדינה יש מע"מ בשיעור של 6%, אולם רשויות מקומיות יכולות לגבות מס נוסף ולכן שיעור המע"מ משתנה בין 6% ל-7.5%.

 כלכלה 
הכלכלה המקומית בפלורידה שווה כטריליון דולרים (1,000,000,000,000$) והיא הרביעית בגודלה בארצות הברית. התוצר המקומי הגולמי שלה שווה כ-5% מכלכלת ארצות הברית. המגזרים הבולטים ביותר בה הם מסחר, תחבורה, בנקאות ונדל"ן. מרכז החלל קנדי נבנה בשנות ה-60 של המאה ה-20 ובעקבותיו עברו למדינה תעשיות חלל ואוויר רבות, ביניהן נאס"א.

חלק חשוב נוסף בכלכלתה של פלורידה הוא מגזר התיירות. מזג האוויר החם וחופי הרחצה הארוכים מהווים אתר תיירות מועדף. במדינה מספר רב של אתרים ובהם דיסניוורלד, סי-וורלד, אולפני יוניברסל פלורידה, מרכז החלל קנדי ונמל החלל קייפ קנוורל (הנמצאים בכף קנברל), הנמצאים באזור אורלנדו. מספר רב של אטרקציות תיירותיות נוספות נמצאות באזור מיאמי ובאזור טמפה. בשנת 2016 העסיק ענף התיירות במדינה כמעט 1.4 מיליון עובדים. (שיא למדינה, שעבר את 1.2 מיליון משנת 2015).

בשנת 2015, פלורידה שברה את השיא של 100 מיליון תיירים כשאירחה שיא של 105 מיליון מבקרים. המדינה קבעה שיאים של תיירות במשך שמונה שנים ברציפות, כאשר בשנת 2018 שברה את שיא המבקרים עם 126.1 מיליון מבקרים.

ענפים עיקריים הם גידול הדרים ופירות, וכן כריית פוספטים (זרחות). פלורידה ידועה בפירות ההדר שלה והמחוז הידוע בהדרים שלו הוא מחוז אינדיאן ריבר, הממוקם במרכז פלורידה. פירות ההדר מהווים מרכיב חשוב בכלכלת המדינה, מסמלים את המדינה ואף מופיעים על לוחיות הרישוי של המכוניות במדינה. המדינות העיקריות שפלורידה מייצאת אליהם הם ברזיל, קנדה, מקסיקו, גרמניה וקולומביה.

בשנת 2009 דיג היה ענף ששווה 6 מיליארד דולר במדינה, ענף שהעסיק 60,000 משרות למטרות ספורט ומסחר.

התוצר לנפש עמד ב-2017 על כ-40,000 דולר, ארבעים במדינה. ההכנסה לנפש משתנה מאוד לפי אזור, גאוגרפיה ומקצוע, צפון פלורידה והמחוזות הכפריים של פלנטה הם העניים ביותר במדינה. נכון ל-2018 בפלורידה שיעור עוני של 14.0% והוא השבע עשרה הנמוך ביותר ממדינות ארצות הברית. ערי חוף רבות במדינה כוללות כמה מהאזורים העשירים לנפש בארצות הברית.

בשנת 2018 היו במדינה יותר מ-427,824 מיליונרים, המספר הרביעי בגובהו במדינה.

בשנת 2017 ההכנסה האישית בפלורידה לנפש הייתה 47,684 דולר, במקום ה-26 במדינה. שיעור האבטלה במדינה בספטמבר 2018 עמד על 3.5%, הנתון ה-18 הנמוך ביותר ממדינות ארצות הברית.

 תחבורה 
בפלורידה 131 נמלי תעופה ציבוריים. ישנם שבעה נמלי תעופה מרכזיים ובינוניים בפלורידה, שניים מהגדולים שבהם הם נמל התעופה הבינלאומי של מיאמי ונמל התעופה הבינלאומי אורלנדו.

 גאוגרפיה 
שמאל|ממוזער|תמונת לווין של פלורידה
חלק ניכר משטחה של מדינת פלורידה נמצא על חצי אי הגובל ממערב במפרץ מקסיקו, באוקיינוס האטלנטי ממזרח ובמצרי פלורידה מדרום.

הנקודה הגבוה ביותר במדינה היא בריטון היל - 105 מטרים מעל פני הים.

 אקלים 
לפלורידה אקלים סובטרופי גשום ובדרום המדינה האקלים טרופי. החורף והסתיו חמימים ויבשים, והאביב והקיץ חמים ולחים.

הטמפרטורות הגבוהות הממוצעות בסוף יולי הן סביב ה-32–34 מעלות צלזיוס. הטמפרטורות הנמוכות הממוצעות בתחילת עד אמצע חודש ינואר נעות בין 4–7 מעלות צלזיוס בצפון פלורידה ועד מעל 19–20 מעלות צלזיוס במיאמי בדרום המדינה. בסך הכל עם טמפרטורה יומית ממוצעת 21.5 מעלות צלזיוס, פלורידה היא המדינה החמה ביותר בארצות הברית.

בקיץ, הטמפרטורות גבוהות בכל המדינה אך כמעט ולא עוברות את ה-38 מעלות צלזיוס. הטמפרטורה החמה ביותר שנרשמה אי פעם בפלורידה הייתה 44 מעלות צלזיוס, אשר נמדדה ב־29 ביוני 1931 במונטיצ'לו. הטמפרטורה הקרה ביותר שנמדדה הייתה –19 מעלות צלזיוס, ב-13 בפברואר 1899, במרחק של 64 ק"מ בלבד, מטלהסי. בשל האקלים במדינה שלג הוא דבר נדיר בפלורידה.

הכינוי של פלורידה הוא "Sunshine State", אך למרות זאת מזג אוויר קשה הוא תופעה שכיחה במדינה. מרכז פלורידה ידועה כבירת הברק של ארצות הברית, מכיוון שהיא חווה תופעות של סופות ברקים יותר מכל מקום אחר במדינה. בפלורידה יש את אחת מכמות המשקעים הגבוהות ביותר במדינה כלשהי, הסיבה העיקרית לכך היא מכיוון שסופות רעמים נפוצות בחלק גדול מהמדינה החל מסוף האביב ועד תחילת הסתיו. החלק המזרחי של המדינה הכולל את אורלנדו וג'קסונוויל מקבלות בין 2,400 ל-2,800 שעות שמש בשנה. שאר המדינה, כולל מיאמי, מקבלת בין 2,800 ל-3,200 שעות בשנה.

 אסונות טבע 
סופות הוריקן מהוות איום קשה בכל שנה מ-1 ביוני עד 30 בנובמבר, במיוחד מאוגוסט עד אוקטובר. פלורידה היא המדינה המועדת ביותר להוריקן, עם מים סובטרופיים או טרופיים על קו חוף ארוך. מבין הסערות בקטגוריה 4 ומעלה שפקדו את ארצות הברית 83% פגעו בפלורידה או בטקסס.

בין השנים 1851 ועד 2006 היו בפלורידה לא פחות מ-114 סופות הוריקן בעוצמות שונות, 37 מהן בעוצמה של 3 ומעלה. נדיר שעונת ההוריקן במדינה עוברת ללא סופה טרופית אחת לפחות בעוצמה שונה.

ב-12 באוגוסט 1992 סופת הוריקן אחת - הוריקן אנדרו גרמה למדינה נזק של 25 מיליארד דולר.

בשנת 2004 פגעו במדינה ארבע סופות הוריקן: הוריקן צ'ארלי ב-13 באוגוסט, הוריקן פרנסס ב־14 באוגוסט - 5 בספטמבר, הוריקן אייוון ב-16 בספטמבר והוריקן ג'ין ב-25 בספטמבר-26 בספטמבר. סופות אלה גרמו למדינה נזק משוער כולל של כ-42 מיליארד דולר.

ב-10 בספטמבר 2017 פגעה במדינה סופת ההוריקן אירמה. שגרם לשליש מתושבי המדינה להיות מנותקים מחשמל לכמה ימים. בעקבות הסופה העוצמתית, נשיא ארצות הברית דאז דונלד טראמפ הכריז על פלורידה כאזור מוכה אסון.

בספטמבר 2024 האזור סבל מהוריקן הלין והיו אבידות בנפש.

 פאונה 
בפלורידה סוגים רבים של חיות בר, בהם אפשר למצוא יונקים ימיים, כגון: דולפינן מצוי, נתב קטן-סנפיר, בלנה שחורה, תחש נהרות קריבי ועוד.

יונקים, כגון: פומת פלורידה, לוטרה צפון-אמריקנית, ארנב כותנה מזרחי, אייל פרדי לבן-זנב, שועל מצוי, שועל אפור מצוי, ארמדיל טאטו, אופוסום וירג'יניה ועוד.

זוחלים, כגון: דרימרכון, צב ים גלדי, עכסן גב-יהלום מזרחי, צב גופרי, צב ים ירוק, אליגטור אמריקני, תנין אמריקאי ועוד.

ציפורים, כגון: בז נודד, עיטם לבן-ראש, פלמינגו אמריקני, קרקרה צפונית, דיית החלזונות, שלך (Osprey), מגלן לבן, כפן ורוד, עגור קנדי, עגור אמריקאי, שחף (סוג), שקנאי חום, שקנאי אמריקני, תרנגול הודו מצוי, עורבני פלורידה החי רק בפלורידה, אוח השלג, גיבתון השלג, אלקה חדת-מקור, ברווז הרלקון גיבתון השלג ועוד.

בפלורידה יש גם יותר מ-500 מיני בעלי חיים וכ-1,000 חרקים שאינם נפוצים המצויים ברחבי המדינה, כגון: פיתון בורמזי, איגואנה ירוקה, קרפדת קנים, טווס מצוי, תוכי נזירי, קוף ורווט, זהרון, זיקית תימנית, טגו ארגנטינאי, ציקלה ועוד רבים.

 פלורה 
בפלורידה יותר מ-41,843 ק"מ של יערות.

בפלורידה ישנם כ-3,000 סוגים של פרחי בר. זוהי המדינה השלישית הכי מגוונת בארצות הברית מבחינה זו, מאחורי קליפורניה וטקסס. בפלורידה אוכלוסיות פראיות של קוקוס המשתרעות לאורך החוף המזרחי מקי וסט ועד מפרץ יופיטר, ובמעלה החוף המערבי מאי מרקו ועד סרסוטה. רבים מאיי האלמוגים הקטנים ביותר הם בפלורידה קיז.

 אוקיינוס 
שונית פלורידה היא שונית האלמוגים החיה היחידה בארצות הברית היבשתית. זוהי גם מערכת שונית האלמוגים השלישית בגודלה בעולם, אחרי שונית המחסום הגדולה באוסטרליה ומערכת שוניות המחסום בבליז. חלק גדול מהשונית נמצא בתוך פארק ג'ון פנקאמפ קורל ריף סטייט, שהיה הפארק התת-ימי הראשון בארצות הברית. הפארק מכיל צמחייה טרופית, חיים ימיים ועופות ים. כמעט 1,400 מינים של צמחים ובעלי חיים ימיים, כולל יותר מ-40 מינים של אלמוגים מאובנים ו-500 מינים של דגים, חיים בשונית פלורידה. כמו שוניות אלמוגים אחרות בעולם, שונית פלורידה ניצבת בפני איומים רבים כמו דיג יתר, פלסטיק באוקיינוס, הלבנת אלמוגים עליית מפלס היום ושינוי בטמפרטורת פני הים.

 ימות 
אגם אוקיצ'ובי הוא האגם הגדול בפלורידה, האגם העשירי בגודלו בארצות הברית, והרביעי בגודלו ללא הימות והאגמים אשר גובלים בקנדה.

דמוגרפיה
נכון ל-1 ביולי 2019 מפקד האוכלוסין בארצות הברית מעריך כי אוכלוסיית פלורידה הייתה 21,477,737, גידול של 14.24% מאז מפקד 2010. במפקד 2010 אוכלוסיית המדינה הייתה 18,801,310. בדצמבר 2014, פלורידה עלתה לראשונה על כמות אוכלוסיית מדינת ניו יורק ובכך הפכה למדינה השלישית בגודלה באוכלוסיית מדינות ארצות הברית.

 קבוצות דתיות בפלורידה נוצרים פרוטסטנטים אוונגליסטים  24% פרוטסטנטים אחרים  22% קתולים  21% מורמונים  1% נוצרים אחרים  2% דתות אחרות יהודים  3% אחר  3% חסרי סיווג דתי  24% קבוצות גזעיות בפלורידה לבנים לא-היספאנים  57.9% שחורים  16% היספאנים  22.5% אסייתים  2.4% אמריקאים ילידים  0.5% מעורב  2.5% קבוצות מוצא אתני בפלורידה גרמנים  11.1% אירים  10.1% אנגלים  8% אמריקאים  7.3% איטלקים  6.4% צרפתים  3.1% פולנים  2.6% שפות מדוברות בפלורידה אנגלית  72.6% ספרדית  20.1% אחר  7.3%

 יהדות 

יהדות פלורידה מונה כ-753,865 יהודים, המהווים כ-3% מכלל אוכלוסיית המדינה. הקהילה מהווה את הקהילה היהודית השלישית בגודלה מקרב מדינות ארצות הברית. רוב יהודי המדינה מרוכזים במטרופולין מיאמי, כאשר מעל 100 אלף מהם חיים במיאמי עצמה. השאר חיים בעיקר בדרום פלורידה, מרכז פלורידה וג'קסונוויל, ומיעוטם חיים בידית של פלורידה.

 גילאים והגירה פנימית 
בפלורידה השיעור הגבוה ביותר בארצות הברית של אנשים מעל גיל 65 (17%). מתגוררים בה פנסיונרים מבוגרים רבים, אשר לאחר יציאתם לגמלאות עברו אליה מכל רחבי ארצות הברית ובעיקר מהערים הקרות, על מנת לנפוש וליהנות ממזג האוויר החמים. מסיבה זו יש בפלורידה אחוז גבוה של נהגים קשישים ועסקים הפונים אל אוכלוסיית הקשישים. כמו כן מתנהלים בה מחקרים רבים הקשורים בזקנה. כשני שלישים מאוכלוסיית פלורידה נולדו במדינה אחרת, הנתון השני בגובהו מכלל מדינות ארצות הברית.

הערים הגדולות
350px|ממוזער|מפת צפיפות האוכלוסין של מדינת פלורידה
 הערים הגדולות בפלורידה (נתוני 2019) דירוג  שם העיר  אוכלוסייה  חלק ממטרופולין 1  ג'קסונוויל  903,889  ג'קסונוויל 2  מיאמי  470,914  מיאמי 3  טמפה  392,890  מפרץ טמפה 4  אורלנדו  285,713  אורלנדו 5  סיינט פיטרסברג  265,098  מפרץ טמפה 6  הייליה  238,942  מיאמי 7  טאלאהאסי  193,551  טאלאהאסי 8  פורט לודרדייל  182,595  מיאמי 9  פורט סנט לואיס 195,248  פורט סנט לואיס 10  קייפ קורל  189,343  קייפ קורל 11  פמברוק פיינס  172,374  מיאמי 12  הוליווד  154,823  מיאמי 13  מיראמאר  140,823  מיאמי 14  גיינסוויל  133,507  גיינסוויל 15  קורל ספרינגס  126,604  מיאמי 16  מיאמי גארדנס  111,378  מיאמי 17  קלירווטר  109,703  מפרץ טמפה 18  פאלם ביי  114,194  פאלם ביי 19  פומפנו ביץ'  111,954  מיאמי 20  וסט פאלם ביץ'  111,398  מיאמי 21  לייקלנד  100,710  לייקלנד 22  דייבי  96,830  מיאמי 23  מיאמי ביץ'  91,026  מיאמי 24  בוקה רטון  89,407  מיאמי 25  דלטונה  86,290 דלטונה 26  פלנטיישן  84,955  מיאמי 27  סאן רייז  84,439  מיאמי 28  פלם קוסט  78,740  דלטונה 29  לארגו  78,409  מפרץ טמפה 30  דירפילד ביץ'  78,041  מיאמי המטרופולינים הגדולים בפלורידה (נתוני 2014) דירוג  שם המטרופולין  אוכלוסייה  מיקום 1  מיאמי  5,929,819  דרום פלורידה 2  מפרץ טמפה  2,915,582  מרכז פלורידה 3  אורלנדו  2,321,418  מרכז פלורידה 4  ג'קסונוויל  1,419,127  צפון פלורידה 5  סרסוטה  748,708  דרום פלורידה 6  קייפ קורל  679,513  דרום פלורידה 7  לייקלנד  634,638  מרכז פלורידה 8  דלטונה  609,939  מרכז פלורידה 9  פאלם ביי  556,885  מרכז פלורידה 10  פניסיקולה  474,081  צפון פלורידה 11  פורט סנט לואיס  444,420  דרום פלורידה 12  טאלאהאסי  375,751  צפון פלורידה 13  נאפלס-מרקו  348,777  דרום פלורידה 14  אוקאלה  339,167  מרכז פלורידה 15  גיינסוויל  273,377  צפון פלורידה 16  קרסטויו  258,042  צפון פלורידה 17  פנמה סיטי  194,929  צפון פלורידה 18  פונטה גורדה  168,474  דרום פלורידה

 תרבות וחינוך 
 מכללות ואוניברסיטאות במדינה 

 ספורט 
לפלורידה קבוצות ספורט רבות בענפים רבים, המרכזיות שבהן הן, שתי קבוצות בייסבול בליגת ה-MLB, שתי קבוצות כדורסל בליגת ה-NBA, שלוש קבוצות פוטבול ב-NFL, שתי קבוצת בליגת ההוקי קרח, NHL ו-4 קבוצות כדורגל ב-MLS.

סמלי המדינה
 סמלי מדינת פלורידה דגל  סמל  מוטו  כינוי דגל פלורידהFlag of Florida  סמל פלורידהSeal of Florida   מרכז|130px  מרכז|100px  "באל נשים מבטחנו""In God We Trust"  "מדינת השמש הזורחת""Sunshine State" עץ  פרח  ציפור  בעל חיים דקל סבלSabal Palm  פרח התפוזOrange blossom  חקיין צפוניMimus polyglottos  פומת פלורידהFlorida panther מרכז|100px  מרכז|100px  מרכז|100px  מרכז|100px

 ראו גם 
 מחוזות פלורידה

 קישורים חיצוניים 


 מדינת פלורידה - אתר רשמי
 אוניברסיטת מדינת פלורידה
 אוניברסיטת פלורידה
 לבקר בפלורידה
 פלורידה - תיירות




הערות שוליים

*
קטגוריה:ארצות הברית: מדינות
קטגוריה:ארצות הברית: חצאי איים
קטגוריה:אמריקה הצפונית: מושבות ספרדיות לשעבר
קטגוריה:טריטוריות שנרכשו